齊山有巖穴宛轉山間秀色可喜號小九華
作者：周紫芝
朝代：宋

paragraphs: 衰容迫遲暮，驅車厭行役。
路逢玉孱顔，庻用慰愁寂。
誰知九鳯羣，夐與秋水隔。
落日自凄迷，轉盼失虗碧。
幸茲登臨間，會遇晚乃獲。
玲瓏八九峰，模寫在尋尺。
欎雲開層巔，飛瀑掛蒼壁。
凜然削寒玉，秀色粲可摘。
緬懷融結初，岌嶪自開闢。
懸知孤客恨，爲了愛山癖。
聊將小巖巒，入我尋山屐。
何時解塵鞿，卜築在泉石。
遂當挹諸峰，羅列歸几席。